GNOMEs dokumentationsprojekt
gnome-doc-list@gnome.org
Forstå hvad diskenheder og partitioner er og brug diskværktøjet til at håndtere dem.
scootergrisen
2015-2016, 2019-2021
Alan Mortensen
2023

# Håndtér diskenheder og partitioner

Diskenhed bruges til at beskrive en lagerenhed, f.eks. en harddisk. Det kan også referere til en del af lageret på den enhed, fordi du kan dele lageret op i bidder. Computeren gør dette lager tilgængeligt via dit filsystem i en proces, der kaldes montering. Monterede enheder kan være harddiske, usb-drev, dvd-rw'er, sd-kort og andre medier. Hvis en diskenhed i øjeblikket er monteret, kan du læse (og muligvis skrive) filer på den.

Ofte kaldes en monteret diskenhed en partition, selvom de ikke nødvendigvis er det samme. En “partition” refererer til et fysisk lagerområde på et enkelt diskdrev. Når en partition er blevet monteret, kan den omtales som en diskenhed, fordi du kan få adgang til filerne på den. Du kan tænke på diskenheder som de mærkede, tilgængelige "butiksfacader" til de funktionelle "bagrum" af partitioner og drev.

# Vis og håndtér diskenheder og partitioner med diskværktøjet

Du kan kontrollere og ændre din computers lagerdiskenheder med diskværktøjet.

Åbn Aktivitetsoversigten og start Diske.

På listen over lagerenheder til venstre finder du harddiske, cd/dvd-drev og andre fysiske enheder. Klik på den enhed, du vil inspicere.

Den højre rude giver en visuel oversigt over diskenheder og partitioner på den valgte enhed. Den indeholder også en række værktøjer, der bruges til at styre disse diskenheder.

Vær forsigtig: Det er muligt helt at slette dataene fra din disk med disse redskaber.

Din computer har højst sandsynligt mindst én primær-partition og en enkelt swap-partition. Swap-partitionen bruges af operativsystemet til hukommelsesstyring og er sjældent monteret. Den primære partition indeholder dit styresystem, programmer, indstillinger og personlige filer. Disse filer kan også være fordelt over flere partitioner af hensyn til sikkerhed eller bekvemmelighed.

Én primær partition skal indeholde oplysninger, som din computer bruger til at starte op eller boote. Af denne grund kaldes det nogle gange en boot-partition eller boot-diskenhed. For at afgøre, om en diskenhed er bootbar, skal du vælge partitionen og klikke på menuknappen på værktøjslinjen under partitionslisten. Klik derefter på Redigér partition … og se på dens Flag. Eksterne medier såsom usb-drev og cd'er kan også indeholde en diskenhed, der kan bootes fra.