Bidragsydere til Ubuntu-dokumentationens wiki
Phil Bull
philbull@gmail.com
Nogle enhedsdrivere virker ikke godt med bestemte trådløse adaptere, så det kan være nødvendigt at finde en, der er bedre.
scootergrisen
2015-2016, 2019-2021
Alan Mortensen
2023

# Fejlsøgning af trådløst netværk

Sørg for, at der er installeret enhedsdrivere, som virker

I dette trin kan du kontrollere, om du kan få fungerende enhedsdrivere til din trådløse adapter. En enhedsdriver er et stykke software, som fortæller computeren, hvordan man får en hardwareenhed til at fungere korrekt. Selvom den trådløse adapter er blevet genkendt af computeren, har den muligvis ikke drivere, der fungerer særlig godt. Du kan muligvis finde forskellige drivere til den trådløse adapter, som virker. Prøv nogle af mulighederne nedenfor:

Kontrollér, om din trådløse adapter er på en liste over understøttede enheder.

De fleste Linux-distributioner har en liste over trådløse enheder, som de understøtter. Nogle gange giver disse lister ekstra information om, hvordan man får driverne til visse adaptere til at fungere korrekt. Gå til listen for din distribution (for eksempel Ubuntu, Arch, Fedora eller openSUSE), og se om dit mærke og model af den trådløse adapter er angivet. Du kan muligvis bruge nogle af oplysningerne der til at få dine trådløse drivere til at virke.

Se efter begrænsede (binære) drivere.

Mange Linux-distributioner leveres kun med enhedsdrivere, som er frie og open source. Dette skyldes, at de ikke kan distribuere drivere, som er proprietære, eller hvor kildekoden ikke er tilgængelig. Hvis den korrekte driver til din trådløse adapter kun er tilgængelig i en ikke-fri eller “kun binær” version, er den muligvis ikke installeret som standard. Hvis dette er tilfældet, skal du se på producentens websted for den trådløse adapter for at se, om de har nogen Linux-drivere.

Nogle Linux-distributioner har et værktøj, der kan hente begrænsede drivere til dig. Hvis din distribution har en af disse, så brug den til at se, om den kan finde nogen trådløse drivere til dig.

Brug Windows-driverne til din adapter.

Generelt kan du ikke bruge en enhedsdriver designet til et styresystem (som Windows) på et andet styresystem (som Linux). Dette skyldes, at de har forskellige måder at håndtere enheder på. Til trådløse adaptere kan du dog installere et kompatibilitetslag kaldet NDISwrapper, som lader dig bruge nogle trådløse Windows-drivere på Linux. Dette er nyttigt, fordi der altid er tilgængelige Windows-drivere, hvorimod Linux-drivere nogle gange ikke er tilgængelige. Du kan lære mere om, hvordan du bruger NDISwrapper her. Bemærk, at ikke alle trådløse drivere kan bruges gennem NDISwrapper.

Hvis ingen af disse muligheder dur, kan du prøve en anden trådløs adapter for at se, om du kan få det til at virke. Trådløse USB-adaptere er ofte ret billige og kan tilsluttes enhver computer. Du bør dog kontrollere, at adapteren er kompatibel med din Linux-distribution, før du køber den.