Shaun McCance
shaunm@gnome.org
Michael Hill
mdhillca@gmail.com
David King
amigadave@amigadave.com
Vis og rediger filer på en anden computer over FTP, SSH, Windows-delinger eller WebDAV.
scootergrisen
2015-2016, 2019-2021
Alan Mortensen
2023

# Gennemse filer på en server eller netværksdeling

Du kan oprette forbindelse til en server eller netværksdeling for at vise og gennemse filer på den server, præcis som om de var på din egen computer. Dette er en praktisk måde at hente eller overføre filer på internettet eller dele filer med andre personer på dit lokale netværk.

For at gennemse filer over netværket skal du åbne programmet Filer fra Aktivitetsoversigten og klikke på Andre placeringer i sidebjælken. Filhåndteringen finder alle computere på dit lokale netværk, der tilkendegiver, at de kan levere filer. Hvis du vil oprette forbindelse til en server på internettet, eller hvis du ikke kan se den computer, du leder efter, kan du manuelt oprette forbindelse til en server ved at indtaste dens internet-/netværksadresse.

# Opret forbindelse til en filserver

I filhåndteringen klikkes på Andre placeringer i sidebjælken.

Under Forbind til server skal du indtaste adressen på serveren i form af en URL. Detaljer om understøttede URL'er er vist nedenfor.

Har du været forbundet til serveren tidligere, kan du klikke på den i oversigten Seneste servere.

Klik på Forbind. Filerne på serveren vil blive vist. Du kan gennemse filerne, ligesom du ville gøre med dem på din egen computer. Serveren vil også blive tilføjet til sidebjælken, så du hurtigt kan få adgang til den i fremtiden.

# Skrivning af URL'er

En URL eller uniform ressource locator er en form for adresse, der henviser til en placering eller fil på et netværk. Adressen er formateret således:

skemanavn://servernavn.eksempel.dk/mappe

Skemanavnet specificerer protokollen eller typen af server. eksempel.dk-delen af adressen kaldes domænenavnet. Hvis et brugernavn er påkrævet, indsættes det før servernavnet:

skemanavn://brugernavn@servernavn.eksempel.dk/mappe

Nogle skemanavne kræver, at portnummeret angives. Indsæt det efter domænenavnet:

skemanavn://servernavn.eksempel.dk:port/mappe

Nedenfor er der vist konkrete eksempler på de forskellige servertyper, som understøttes.

# Typer af servere

Du kan oprette forbindelse til forskellige typer servere. Nogle servere er offentlige og tillader enhver at oprette forbindelse. Andre servere kræver, at du logger ind med brugernavn og adgangskode.

Du har muligvis ikke rettigheder til at udføre visse handlinger på filerne på en server. På offentlige FTP-sider vil du for eksempel sandsynligvis ikke være i stand til at slette filer.

Den URL, du indtaster, afhænger af protokollen, som serveren bruger til eksport af sine fildelinger.

## SSH

Har du en secure shell-konto på en server, kan du oprette forbindelse ved hjælp af denne metode. Mange webværter leverer SSH-konti til medlemmer, så de kan overføre filer sikkert. SSH-servere kræver altid, at du logger ind.

En SSH-URL ser typisk sådan ud:

ssh://brugernavn@servernavn.eksempel.dk/mappe

Når du bruger SSH, er alle de data, du sender (inklusive din adgangskode), krypteret, så andre brugere på dit netværk ikke kan se dem.

## FTP (med login)

FTP er en populær måde at udveksle filer på internettet. Fordi data ikke er krypteret over FTP, giver mange servere nu adgang via SSH. Nogle servere tillader eller kræver stadig, at du bruger FTP til at overføre eller hente filer. FTP-websteder med login vil normalt give dig mulighed for at slette og overføre filer.

En FTP-URL ser typisk sådan ud:

ftp://brugernavn@ftp.eksempel.dk/sti/

## Offentlig FTP

Websteder, der giver dig mulighed for at hente filer, vil nogle gange give offentlig eller anonym FTP-adgang. Disse servere kræver ikke et brugernavn og adgangskode, og vil normalt ikke tillade dig at slette eller overføre filer.

En anonym FTP-URL ser typisk sådan ud:

ftp://ftp.eksempel.dk/sti/

Nogle anonyme FTP-servere kræver, at du logger ind med et offentligt brugernavn og adgangskode eller med et offentligt brugernavn med din e-mailadresse som adgangskode. Til disse servere skal du bruge FTP (med login)-metoden og bruge de legitimationsoplysninger, der er angivet af FTP-stedet.

## Windows-deling

Windows-computere bruger en proprietær protokol til at dele filer over et lokalt netværk. Computere på et Windows-netværk er nogle gange grupperet i domæner for at organisere og bedre kontrollere adgangen. Hvis du har de rigtige tilladelser på fjerncomputeren, kan du oprette forbindelse til en Windows-deling fra filhåndteringen.

En Windows-delings-URL ser typisk sådan ud:

smb://servernavn/Share

## WebDAV og sikker WebDAV

Baseret på HTTP-protokollen, der bruges på nettet, bruges WebDAV nogle gange til at dele filer på et lokalt netværk og til at gemme filer på internettet. Hvis den server, du opretter forbindelse til, understøtter sikre forbindelser, skal du vælge denne mulighed. Secure WebDAV bruger stærk SSL-kryptering, så andre brugere ikke kan se din adgangskode.

En WebDAV-URL ser sådan ud:

dav://eksempel.værtsnavn.dk/sti

## NFS-deling

UNIX-computere bruger traditionelt Network File System-protokollen til at dele filer over et lokalt netværk. Med NFS er sikkerheden baseret på UID'en for den bruger, der får adgang til delingen, så der kræves ingen godkendelsesoplysninger, når der oprettes forbindelse.

En NFS-delings-URL ser typisk sådan ud:

nfs://servernavn/sti