GNOMEs dokumentationsprojekt
gnome-doc-list@gnome.org
Gør et filsystem eller dets partition mindre eller større.
scootergrisen
2015-2016, 2019-2021
Alan Mortensen
2023

# Justér størrelsen på et filsystem

Et filsystem kan udvides til at gøre brug af den ledige plads efter dets partition. Ofte er dette endda muligt, mens filsystemet er monteret.

For at gøre plads til en anden partition efter filsystemet kan den formindskes alt efter den ledige plads i den.

Det er ikke alle filsystemer, der understøtter tilpasning af størrelsen.

Partitionsstørrelsen vil blive ændret sammen med filsystemets størrelse. Det er også muligt at ændre størrelsen på en partition uden et filsystem på samme måde.

# Tilpas størrelsen på et filsystem/partition

Åbn Diske fra Aktivitetsoversigten.

Vælg den disk, der indeholder det pågældende filsystem, fra listen over lagerenheder til venstre. Hvis der er mere end én diskenhed på disken, skal du vælge den diskenhed, der indeholder filsystemet.

Klik på menuknappen på værktøjslinjen under sektionen Diskenheder. Klik derefter på Ændr filsystems størrelse … eller Ændr størrelse …, hvis der ikke er noget filsystem.

En dialog åbnes, hvor den nye størrelse kan vælges. Filsystemet vil blive monteret for at beregne minimumsstørrelsen efter mængden af det aktuelle indhold. Hvis en mindre størrelse ikke understøttes, er minimumsstørrelsen den aktuelle størrelse. Efterlad nok plads i filsystemet, når du mindsker størrelsen, for at sikre, at det kan arbejde hurtigt og pålideligt.

Afhængigt af hvor meget data der skal flyttes fra den formindskede del, kan ændring af filsystemets størrelse tage længere tid.

Ændring af filsystemets størrelse involverer automatisk reparation af filsystemet. Derfor anbefales det at sikkerhedskopiere vigtige data, før du går i gang. Handlingen må ikke stoppes, ellers vil det resultere i et beskadiget filsystem.

Bekræft, at størrelsen skal ændres, ved at klikke på Ændr størrelse.

Handlingen vil afmontere filsystemet, hvis ændring af størrelsen på et monteret filsystem ikke understøttes. Vær tålmodig, mens filsystemets størrelse ændres.

Efter fuldførelse af de nødvendige ændringer af størrelse og reparationshandlinger er filsystemet klar til at blive brugt igen.