GNOMEs dokumentationsprojekt
gnome-doc-list@gnome.org
Michael Hill
mdhillca@gmail.com
Tjek, at du har de rette video-codecs installeret.
scootergrisen
2015-2016, 2019-2021
Alan Mortensen
2023

# Andre personer kan ikke afspille de videoer, jeg har lavet

Har du lavet en video på din Linux-computer og sendt den til en person, der bruger Windows eller Mac OS, kan du opleve, at de har problemer med at afspille videoen.

For at kunne afspille din video skal den person, du sendte den til, have de rigtige codecs installeret. Et codec er et lille stykke software, der ved, hvordan man afkoder videoen og viser den på skærmen. Der er masser af forskellige videoformater, og hver kræver sit codec for at kunne afspilles. Du kan finde ud af, hvilket format din video er, ved at gøre som følger:

Åbn Filer fra Aktivitetsoversigten.

Højreklik på videoen og vælg Egenskaber.

Gå til fanebladet Lyd/Video eller Video og se, hvilke Codec der er angivet under Video og Lyd (hvis videoen også har lyd).

Spørg personen, der har problemer med afspilning, om vedkommende har det rigtige codec installeret. Det kan være nyttigt at søge på nettet efter navnet på codec'et plus navnet på programmet til videoafspilning. Hvis din video for eksempel bruger Theora-formatet, og du har en ven, der bruger Windows Media Player til at prøve at se den, skal du søge efter “theora windows media player”. Du vil ofte være i stand til at hente det rigtige codec gratis, hvis det ikke er installeret.

Kan du ikke finde det rigtige codec, så prøv VLC-medieafspilleren. Den virker på Windows og Mac OS samt Linux og understøtter en masse forskellige videoformater. Ellers kan du prøve at konvertere din video til et andet format. De fleste programmer til videoredigering er i stand til at gøre det, og specifikke programmer til videokonvertering er tilgængelige. Tjek softwareinstallationsprogrammet for at se, hvad der er tilgængeligt.

Der er et par andre problemer, som kan forhindre nogen i at afspille din video. Videoen kunne være blevet beskadiget, da du sendte den til dem (nogle gange kopieres store filer ikke perfekt), de kan have problemer med deres program til videoafspilning, eller videoen er muligvis ikke blevet oprettet korrekt (der kan være sket en fejl, da du gemte videoen).